Nerva (kunstnik)

Nerva (kodanikunimi Koit Nerva, sündinud 16. septembril 1972 Karilatsis Põlvamaal) on Eesti kunstnik.
Nerva on erialalt helilooja, ta on õppinud viiulit ja heliloomingut. Kuigi kunstnikuna on ta autodidakt, on ta viimastel aastatel tegelenud peamiselt graafikaga.
Kunstnikuteed alustas Nerva aastal 1998, mil ta müüs ära oma muusikainstrumendid ning tekkis väljendusvõimaluste kriis. Oma esimesed nokkloomadega akrüülmaalid müüs ta Eesti Kunstnike Liidu liikmeile mõeldud kunstilaadal Tallinna Raekoja platsil. 2000. aasta suvel pälvis ta kunstilaatade edukaima müüja tiitli. 2005. aastast kasutab Nerva "giclée"-tehnikat ning prindib oma pildid lõuendile. Nerva iseloomustab oma meeskonna kunstialast tegevust järgmiselt: “Tunneme end eesrindlastena mitmes tehnoloogilises lahenduses. Moodsaid seadmeid otsime laiast maailmast ja mida ei leia, need ehitame ise. Katsetame ja leiutame.”
Tehnika.
Aastatel 1998–2000 joonistas Nerva sadakond pilti, kasutades akrüülvärve. Akrüülmaalide tegemisel töötas ta välja oma tehnika, kuidas pilti osaliselt katta, et saaks pritsida sujuvaid üleminekuid. Aastal 2002 hakkas Nerva kasutama suureformaadilist digitaalset joonistuslauda, mille sisse on ehitatud ekraan, mis joonistatavat pilti reaalajas sama koha peal näitab. Joonistamiseks kasutab ta survetundlikku pliiatsit ning pärast pildi valmimist vormistab selle printeri jaoks sobilikku formaati. Kuni aastani 2004 kasutas Nerva tehnikat "tindi baasil graafika sünteetilisel paberil" ning trükkis oma pildid kaheksavärvilise kunstiprinteriga spetsiaalsele paberile, kattis need pealt UV-kaitsega laminaadiga ning kleepis aluspapile. 2005. aastast kasutab Nerva "giclée"-tehnikat ning prindib pildid lõuendile. Nerva signeerib ja nummerdab teosed käsitsi ning seejärel need lakitakse ja raamitakse. Igast Nerva pildist on piiratud arv võrdväärseid eksemplare – tavaliselt 25 või 50. Ühe eksemplari igast seeriast jätab Nerva alati endale.
Looming.
Kunst.
Nerva pildid mõjuvad valdavalt kahemõõtmelistena ja neil esineb mitmesuguseid fantaasialoomi. Nerva enda sõnul on tema loomingu eesmärk positiivse meeleolu tekitamine, samas leidub piltides ka teravust ja ühiskonnakriitikat. Piltide pealkirjade valikule paneb kunstnik suurt rõhku. Nerva end naivistiks ei pea.
Inspiratsiooniallikaks nimetab Nerva looduses esinevat värvikooslust ja kompositsioonilisi lahendusi ning suurimaks eeskujuks peab Loojat. Nerva töid toodetakse mitme alltöövõtja abil ning müügitegevuses on abiks nii produtsent kui teised töötajad. Nerval valmib aastas 30–40 graafikateose seeriat. Paar tosinat tööd on müüdud ka oksjonitel.
Nerva kunstiteosed
Muusika.
Aastal 1996 andis Nerva välja CD-albumi „Harmony” (Harmoonia), millel kõlab "new age"'i stiilis süntesaatorimuusika. Nerva ise on nii muusika autor kui ka esitaja. Viimastel aastatel on tema muusikaline eelistus "new jazz".
Näitused.
Nerval on olnud kokku 72 isikunäitust Eestis, Lätis, Soomes, Suurbritannias ja Saksamaal.
Muu tegevus.
Trükiste kujundus.
Nerva on kujundanud järgmised väljaanded:
Koostöö teiste kunstnikega.
Kunstnikutee algusajal on Nerva teinud koostööd kunstnike Eugen Sterpu, Viive Sterpu ja Avo Paistikuga. Aastast 2007 teeb Nerva koostööd skulptor Tauno Kangroga, kes valab Nerva piltidel esinevaid tegelasi pronksi. Sügisest 2008 kuni kevadeni 2009 korraldasid Nerva ja Kangro seeria ühisnäitusi teemal "Loomkatsed pronksi ja lõuendiga", kus nad kujutasid inimeste iseloomu ja veidrusi loomade abil.
Heategevus.
19. augustil 2016 toimus Tartus restoranis Atlantis heategevuslik oksjon Los Angelese filmikoolis American Academy of Dramatic Arts õppiva Artur Rehi õpingute toetuseks. Oma maale annetasid mitmed eesti kunstnikud, nende hulgas ka Nerva. Nerva kunstiteose "Inspiratsioon II" ostis Tartu ettevõtja Siiri Võlu-Tiganik.
Teised Nervast.
Kunstiteadlane Jelena Sohrannova.
"Nerva, Lõuna-Eesti kunstnik ja muusik, õppis Eesti muusika ja teatri akadeemias ja on kogu elu tegelenud muusika kirjutamise ja maalimisega. Tema looja isiksuses muusik ja kunstnik sulanduvad ühte maailma tunnetuse idees. Näitus [Näitus „Pall ja puu“, Narva 2016] on oma olemuselt mõistatuslik ning musikaalne, täis filosoofilist mängu ja assotsiatsioone. Igasse raami on kätketud oma lugu. Neis on ärevust ja rahustust, vaimustust ja kurbust. Kõiki neid lugusid jutustab üks autor, kes valdab haruldast annet märkamatult ja ilma pealetükkivuseta avada meie teadvuse uusi kihte.
Nerva on muinasjutuvestja ning unistaja, kes oskab kuulata südame häält, et meeliköitvad mängud lõuendil muunduksid täiesti tõsisteks küsimusteks inimlikkuse ja õigluse kohta, kutsudes vaatajates esile hoolivust ja säästvat armastust kõige elava vastu. Taimede, loomade, inimese ja planeedi vastu. Kunstnik-filosoofi tööde peamine siduv mõte on rõhutada iga inimese kordumatust ja ainulaadsust, kelle tahes sisemaailma hoomamatust ja inimisiksuse mikrokosmose kättesaamatut ulatust. Ehk seetõttu ongi nii huvitav uurida eneses Nerva piltide tajumise aistinguid, sest uurimine on enese tundma õppimine, enese unikaalsuse ja kordumatuse avastamine.
Selle maalilise filosoofia looja hämmastav leidlikkus kannab endas avastuse rõõmu, eksistentsi muinasjutulisust. Ta kingib sooja heldekäelisusega harmooniat, rahu ning headust. Võib juhtuda, et lahkudes Nerva mõttekujutlusi väljendavate piltide juurest, teid tabab nukrus. Kuid – ehk pöörduvad nad teie juurde tagasi teie mõtetes, koguni unes? Igatahes, koos mälestustega tekivad ka uued interpretatsioonid, kunstiliste kujutiste mõistmine. Kujutiste, mis on täis eredaid, lõbusaid, unustamatuid ja põnevaid avastusi."
Isiklikku.
Nerva ema on tekstiilikunstnik Eevi Nerva, isa kirjanik Silver Silliksaar ning õde moekunstnik Kaja Raitar.
Nerva elab ja töötab Lõuna-Eestis Põlvamaal Maaritsas.
Nerval ja tema abikaasal Evel on kolm last: poeg Ef Nei Net (sündinud 2000) ning tütred Ke Nette (sündinud 2002) ja Mona Rea (sündinud 2006).